मधुमक्खियों ने किया हमला 8 छात्रों सहित 19 लोग घायल
भास्कर न्यूज | जशपुर/पत्थलगांव
सोमवार की दोपहर चंदागढ़ भैंसामुड़ा प्राथमिक स्कूल में अचानक मधुमक्खियों के झुंड ने हमला कर दिया। घटना में आठ छात्र, दो शिक्षक सहित 19 लोग घायल हुए हैं। जिनका उपचार तमता के स्वास्थ्य केंद्र में किया गया।
स्कूल के समीप पीपल के पेड़ पर मधुमक्खी के बड़े-बड़े छत्ते हैं। जिससे स्कूल के बच्चों को हमेशा खतरा रहता है। कब कोई बाज मार दे या कब कोई चिड़िया चोंच मार दे या कोई धुंआ कर दे और मधुमक्खी लोगों पर हमला कर दे।
आज बच्चे जैसे ही स्कूल पहुंचकर पढ़ाई-लिखाई में व्यस्त हुए, मधुमक्खियों ने अचानक हमला कर दिया। अचानक मधुमक्खियों का झुंड आक्रामक हो गया और उसने आसपास के लोगों को डंक मारना शुरु कर दिया। मधुमक्खियों के हमले में छात्र रुद्र प्रताप, अनूप सहित शिक्षक बलराम पैंकरा, रसोइया रूपधर एवं ग्रामीण आत्मा राम, पुनीत राम, अनूप एवं सुमंत चौहान सहित अन्य बुरी तरह घायल हो गए। मधुमक्खियों के अचानक हमले में अफरा-तफरी मच गई। जिसे जहां जगह मिली, छिपकर अपने को बचाते रहे। मधुमक्खियों का प्रकोप शांत होने के बाद ग्राम पंचायत चंदागढ़ के सरपंच रोशन प्रताप सिंह एवं हरीश कुजूर अपने वाहनों में घायलों को तमता प्राथमिक स्वास्थ्य केंद्र ले गए। जहां डॉ. केआर खुसरो ने सभी का उपचार किया।
डॉक्टर के मुताबिक सभी घायलों की हालत खतरे से बाहर है। सरपंच रोशन प्रताप सिंह ने बताया कि कुल आठ छात्रों, नौ ग्रामीण व दो शिक्षक मधुमक्खियों के डंक का शिकार हुए।
बच्चों के कान में भी घुस गई थी मधुमक्खी
घटना से स्कूल में अफरा-तफरी मच गई। शिक्षक स्कूल के बच्चों को सुरक्षित करने में जुट गए। लेकिन तब तक कई बच्चे मधुमक्खियों के शिकार हो गए थे। इसी दौरान दो शिक्षकों को भी मधुमक्खियों ने डंक मारा। बताया जाता है कि एक शिक्षक के कान में एक मधुमक्खी घुस गई थी। जिसे चिकित्सकों में काफी मशक्कत के बाद उसे बाहर निकाला।
मधुमक्खी के हमला करने के बाद अस्पताल में भर्ती घायल छात्र।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva